EuroVelo

EuroVelo je sieť európskych cyklotrás, ktorú spravuje Európska cyklistická federácia (ECF) ako projekt 17 diaľkových trás naprieč celým európskym kontinentom. Celková dĺžka projektovaných trás je cez 90 000 km, z ktorých bolo v novembri 2019 cez 45 000 km v prevádzke.

Trasy projektu EuroVelo sú  hlavnými dopravnými trasami naprieč Európou, vytvárajú hlavné cyklodopravné koridory na regionálnej a miestnej úrovni, slúžia pre cyklistov dopravujúcich sa bicyklom ale aj cykloturistom na rekreáciu. Trasy majú podliehať štandardom určeným ECF, sú tvorené ako existujúcimi cyklocestami a cestami, tak aj s navrhovanými a plánovanými cyklistickými cestami, ktoré sú potrebné pre ich prepojenie. Trasy sú postupne budované po častiach, na území Slovenska je financovanie zabezpečené prostredníctvom Európskych fondov alebo zo zdrojov samospráv.

História 
Myšlienka vytvorenia siete medzinárodných cyklistických trás pokrývajúcich Európu sa zrodila v roku 1995. Pôvodne ju koordinovali ECF, De Frie Fugle (Dánsko) a Sustrans (Spojené kráľovstvo) a pôvodným plánom bolo vytvorenie 12 cyklistických trás naprieč Európou. Od augusta 2007 prebrala za tento projekt plnú zodpovednosť ECF.

Doteraz poslednou trasou, ktorá pribudla do siete je EuroVelo 14 - Vody strednej Európy, ktorá vedie cez Rakúsko a Maďarsko.

Hlavné miesta na trasách EuroVelo

Informácie o trasách

Severojužné trasy 
 EV 1 - Trasa po pobreží Atlantiku: Nordkapp - Sagres (11 150 km)
 EV 3 - Pútnická trasa: Trondheim - Santiago de Compostela (5122 km)
 EV 5 - Via Romea Francigena: Londýn - Brindisi (3900 km)
 EV 7 - Slnečná trasa: Nordkapp - Malta (6000 km)
 EV 9 - Od Baltu k Jadranu (Jantárová cesta): Gdaňsk - Pula (1930 km)
 EV 11 - Východoeurópska trasa: Nordkapp - Atény (5964 km)
 EV 13 - Cesta Železnej opony: Barentsovo more - Čierne more (10 400 km)
 EV 14 - Vody strednej Európy: Zell am See - Velence
 EV 15 - Rýnsky chodník: Hoek van Holland - Andermalt (1320 km)
EV 17 - Rhônska trasa: Montreux - Montpellier (815 km)
EV 19 - Meuská trasa: Hoek van Holland - Val-de-Meuse (1152 km)

Západovýchodné trasy 
 EV 2 - Cesta hlavnými mestami: Galway - Moskva (5500 km)
 EV 4 - Stredoeurópska trasa (4000 km)
 EV 6 - Od Atlantiku po Čierne more (Riečne trasa): Nantes - Constanţa (3653 km)
 EV 8 - Stredomorská trasa: Cádiz - Atény (5388 km)

Okruhy 
 EV 10 - Trasa okolo Baltského mora (Hanzovný okruh) (7930 km)
 EV 12 - Trasa okolo Severného mora (5932 km)

Externé odkazy 
 Oficiálne stránky EuroVelo (anglicky)
 ECF - Európska cyklistická federácia (anglicky)
 Eurovelo.sk - trasy EuroVelo na Slovensku

Zdroj 

Cyklistické trasy
Doprava v Európe